b'\n_START_ARTICLE_\nSebastian Vettel\n_START_SECTION_\nKarriere\n_START_PARAGRAPH_\nSebastian Vettel pr\xc3\xb8vede for f\xc3\xb8rste gang kr\xc3\xa6fter med en Formel 1 racer i 2005, da han blev hyret ind som testk\xc3\xb8rer hos Williams.\xc2\xa0_NEWLINE_I 2006 var det s\xc3\xa5 Sauber, der overtog Vettels st\xc3\xa6rke egenskaber som ung og utrolig hurtig testk\xc3\xb8rer. En rolle han blev tildelt i 2007 s\xc3\xa6sonen, hvor han dog hurtigt blev kapret som grandprix-k\xc3\xb8rer hos Toro Rosso holdet, der ejes af Red Bull, hvor Vettel blev tilknyttet talentudviklingsprogrammet.\xc2\xa0 _NEWLINE_I 2008 sikrede han sig en pole position ved det italienske grandprix den 13. september 2008 og blev dermed med den yngste k\xc3\xb8rer nogensinde til at f\xc3\xa5 en pole position. Dagen efter vandt han grand prix\'et i kraftigt regnvejr. De st\xc3\xa6rke pr\xc3\xa6stationer for Toro Rosso gjorde at Red Bull gav ham et s\xc3\xa6de for n\xc3\xa6ste s\xc3\xa6son._NEWLINE_I sin f\xc3\xb8rste s\xc3\xa6son for Team Red Bull i 2009 k\xc3\xb8rte Vettel sammen med australske Mark Webber. Allerede i den s\xc3\xa6son viste han, at han var meget hurtig. S\xc3\xa6sonen b\xc3\xb8d nemlig p\xc3\xa5 fire l\xc3\xb8bssejre i henholdsvis Kinas Grand Prix, Storbritanniens Grand Prix, Japans Grand Prix og ved Abu Dhabis Grand Prix. Han form\xc3\xa5ede ogs\xc3\xa5 at f\xc3\xa5 4 pole positions, 8 podieplaceringer og 3 hurtigste omgange.\xc2\xa0I Kina var det samtidig ogs\xc3\xa5 Team Red Bulls f\xc3\xb8rste sejr nogensinde. Vettel endte s\xc3\xa6sonen p\xc3\xa5 en 2.-plads og m\xc3\xa5tte se sig sl\xc3\xa5et af den britiske Jenson Button._NEWLINE_2010 blev et endnu bedre \xc3\xa5r for Vettel, og selvom han gennem hele s\xc3\xa6sonen l\xc3\xa5 efter Webber, var det ham der l\xc3\xb8b med verdensmesterskabet efter et utroligt sp\xc3\xa6ndende sidste l\xc3\xb8b p\xc3\xa5 Yas Marina Circuit i Abu Dhabi. Med dette verdensmesterskab blev Vettel den yngste verdensmester i Formel 1.\xc2\xa0_NEWLINE_I 2011-s\xc3\xa6sonen havde Vettel allerede en chance for at blive k\xc3\xa5ret som verdensmester efter 14 ud af 19 l\xc3\xb8b. Det kr\xc3\xa6vede dog, at han vandt l\xc3\xb8bet i Singapore, samtidig med at han var afh\xc3\xa6ngig af hvilken placering de andre k\xc3\xb8rere i top 5 fik. Alonso m\xc3\xa5tte h\xc3\xb8jst komme p\xc3\xa5 plads nummer fire, mens Button og Webber ikke m\xc3\xa5tte n\xc3\xa5 tredjepladsen. Da Button blev nummer 2 og Webber 3, m\xc3\xa5tte Vettel vente p\xc3\xa5 l\xc3\xb8bet i Japan. Her blev Vettel nummer 3 efter Button og Alonso, hvorved han sikrede sig verdensmesterskabet. Han fik ni sejre i denne s\xc3\xa6son, fire 2.-pladser og en 3.-plads. Han kvalificerede sig 12 gange p\xc3\xa5 pole._NEWLINE_I 2012 sikrede den unge tysker sig endnu et mesterskab, men efter en usikker start p\xc3\xa5 s\xc3\xa6sonen, var det Vettel, der var i j\xc3\xa6gerens rolle, og f\xc3\xb8rst i det sidste l\xc3\xb8b i Brasilien lykkedes det ham at sikre sig sit tredje mesterskab, med kun 2 point ned til Alonso.\xc2\xa0Han blev dermed den yngste tredobbelte Formel 1-vinder nogensinde._NEWLINE_2013 blev endnu en succesfuld s\xc3\xa6son for den hurtige tysker. Efter en lidt svingende start, hvor det s\xc3\xa5 ud til, at Fernando Alonso m\xc3\xa5ske kunne vippe ham af pinden, skruede Vettel op for tempoet i anden halvdel af s\xc3\xa6sonen. Han gjorde rent bord ved at vinde s\xc3\xa6sonens 9 sidste l\xc3\xb8b i streg - sammenlagt sejrede han i 13 ud af 19 l\xc3\xb8b og blev s\xc3\xa5ledes en suver\xc3\xa6n verdensmester - hans fjerde titel i tr\xc3\xa6k. Titlen kom i hus den 27. oktober 2013, hvor Vettel vandt p\xc3\xa5 Buddh International Circuit i New Delhi. Det gav ham en samlet pointscore p\xc3\xa5 322, som ikke kunne indhentes af Alonso med 207 point. Han blev dermed den yngste firedobbelte Formel 1-verdensmester nogensinde. Vettel fejrede det med en s\xc3\xa5kaldt "doughnut"-d\xc3\xa6kafbr\xc3\xa6nder p\xc3\xa5 m\xc3\xa5lstregen - hvilket han indkasserede en b\xc3\xb8de p\xc3\xa5 25.000,- Euro for._NEWLINE_I 2014 blev der vendt op og ned p\xc3\xa5 mangt og meget i Formel 1. Nye, omfattende regel\xc3\xa6ndringer bet\xc3\xb8d, at alle hold skulle bygge en helt ny bil op fra bunden, og is\xc3\xa6r overgangen til turbomotorer fik stor betydning for magtbalancen p\xc3\xa5 asfalten. Red Bull var pludselig ikke holdet med den bedste bil, og Sebastian Vettel k\xc3\xa6mpede ind\xc3\xa6dt med at tilpasse sin k\xc3\xb8restil til den nye bil. Det lykkedes aldrig rigtig for ham, og 2014 blev alt i alt en skuffende s\xc3\xa6son, hvor den sejrsvante tysker ofte m\xc3\xa5tte se andre k\xc3\xb8rere indtage podiet. Kun 4 gange i l\xc3\xb8bet af s\xc3\xa6sonen n\xc3\xa5ede Vettel p\xc3\xa5 podiet, og status blev en skuffende 5. plads i det samlede regnskab.\xc2\xa0Ved slutningen af s\xc3\xa6sonen skiftede han Red Bull ud med Scuderia Ferrari, som han k\xc3\xb8rte for fra 2015, med Kimi R\xc3\xa4ikk\xc3\xb6nen som makker_NEWLINE_I 2015-s\xc3\xa6sonen var Sebastian Vettel klar til at pr\xc3\xb8ve kr\xc3\xa6fter med Ferrari. Han blev sat sammen med sin gode ven Kimi Raikkonen, s\xc3\xa5 der var h\xc3\xa5b om at Vettel endelig var kommet til et hold, hvor han kunne finde ro uden at skulle b\xc3\xb8vle med sin holdkammerart. Det lykkedes og da s\xc3\xa6sonen var over l\xc3\xa5 Vettel nummer tre i k\xc3\xb8rermesterskabet og Ferrari var sluttet som nummer to i konstrukt\xc3\xb8r mesterskabet. Under denne s\xc3\xa6son vandt Vettel i Malaysia, Ungarn og Singapore. Ud over disse sejre var det blevet til yderligere ti podieplaceringer. L\xc3\xb8bet i Malaysia blev den 40. sejr i Formel 1 regi for Vettel. Ferrari fik dermed deres f\xc3\xb8rste sejr siden Spaniens Grand Prix 2013. Den 26. juli 2015 vandt han sin 41. Formel 1-sejr, og matchede Ayrton Sennas antal af sejre._NEWLINE_2016 blev endnu en s\xc3\xa6son hos Ferrari og med holdkammeraten Kimi R\xc3\xa4ik\xc3\xb6nnen. Det var en s\xc3\xa6son med store forventninger til Vettel, man regnede med, at Vettel skulle k\xc3\xa6mpe med om mesterskabet, men det blev en skuffende s\xc3\xa6son for Vettel, han fik nemlig ikke en eneste sejr._NEWLINE_Den 26. marts 2017 tog Vettel sin sejr nummer 43 i Australiens Grand Prix 2017 efter en helt s\xc3\xa6son uden sejr.'